b'\n_START_ARTICLE_\nHammass\xc3\xa4rky\n_START_PARAGRAPH_\nHammass\xc3\xa4rky on hampaassa tuntuvaa kipua._NEWLINE_Hammass\xc3\xa4ryn tavallinen syy on tartuntatautina levi\xc3\xa4v\xc3\xa4 hammasm\xc3\xa4t\xc3\xa4 eli karies, syv\xc3\xa4lle kiilteen l\xc3\xa4pi hammasluuhun saakka edennyt hampaan reikiintyminen._NEWLINE_ Tavallisin karieksen aiheuttaja on Streptococcus mutans-bakteeri, joka k\xc3\xa4ytt\xc3\xa4\xc3\xa4 hyv\xc3\xa4kseen etenkin sokeria. Hammasm\xc3\xa4d\xc3\xa4n seurauksena kehittyy \xc3\xa4rsytys hammasytimen, pulpan paljon hermoja sis\xc3\xa4lt\xc3\xa4v\xc3\xa4\xc3\xa4n kudokseen. My\xc3\xb6s syv\xc3\xa4lle ulottuva paikka tai isku hampaaseen voi synnytt\xc3\xa4\xc3\xa4 kivuliaan pulpiitin eli hammasytimen tulehduksen. Tulehduksessa hammasytimen kudos turpoaa ja hampaan kovakudoksen ymp\xc3\xa4r\xc3\xb6im\xc3\xa4\xc3\xa4n onteloon syntyy painetta. _NEWLINE_Hammas saattaa tuntua aluksi kivuliaalta vain jokin ulkoisen \xc3\xa4rsykeen vaikutuksesta. T\xc3\xa4llainen \xc3\xa4rsyke voi olla kylm\xc3\xa4 tai kuuma, makea tai hapan ruoka tai juoma. My\xc3\xb6s pureminen tai hampaan koskettelu voi kivist\xc3\xa4\xc3\xa4 ohimenev\xc3\xa4sti tai pitempikestoisesti. Mik\xc3\xa4li tulehdus etenee, etenkin kuuma voi synnytt\xc3\xa4\xc3\xa4 voimakasta s\xc3\xa4rky\xc3\xa4, ja kipu voi olla tykytt\xc3\xa4v\xc3\xa4\xc3\xa4 ja hammas hyvin kosketusarka. T\xc3\xa4ss\xc3\xa4 vaiheessa kivuliaisuus voi vaikeuttaa kivuliaan hampaan paikantamista ja hampaan paikkaamista._NEWLINE_Hammasm\xc3\xa4d\xc3\xa4n (karies) ja hammasytimen tulehduksen (pulpiitin) ohella hammass\xc3\xa4ryn tai hampaiden vihlomisen syyn\xc3\xa4 voi olla hampaan paikan vuotava sauma, hampaan mikromurtuma tai hampaan kaulaosan paljastuminen ienten vet\xc3\xa4ytyess\xc3\xa4 liian rajun harjaamisen tai hammasrautojen johdosta. Kipua voivat aiheuttaa my\xc3\xb6s hampaiden tukikudosten sairaudet (parodontiitti), hammastapaturman j\xc3\xa4lkitila tai hampaiden mekaanisen tai kemiallisen kulumisen seuraukset. Mekaanisen harjausvaurion voi aiheittaa liian kova hammasharja tai raskask\xc3\xa4tinen, liian pitk\xc3\xa4kestoinen harjaus. Paljon happamia juomia tai ruokia sis\xc3\xa4lt\xc3\xa4v\xc3\xa4 ravinto voi puolestaan kuluttaa hampaita kemiallisesti. Joskus harvemmin suun seudulla tuntuva kipu ei ole per\xc3\xa4isin hampaistossa tai suun seudulla sijaitsevasta kivunaiheuttajasta. T\xc3\xa4l\xc3\xb6in kyseess\xc3\xa4 voi olla my\xc3\xb6s ei-hammasper\xc3\xa4inen heijastekipu._NEWLINE_Hoitamattomana hammasinfektiot voivat johtaa my\xc3\xb6s kuolemaan.'